《书怀呈朱检讨竹垞 其一》
清代·张云章

赠策修门马首东，伶俜已忍十年中。谷寒不转吹邹律，羽退真遭过宋风。

诗以穷工宁数我，官因名折只思公。相寻粗整轮蹄了，人去长安已觉空。

作者简介：（1648—1726）江苏嘉定人，字汉瞻，号朴村。康熙诸生。陆陇其弟子。曾为徐乾学校勘经解。以上书大学士徐元文为陇其解难，为时人所赞。有《朴村集》。